Document ID: 32003R1336

Uredba Komisije (ES) št. 1336/2003
z dne 25. julija 2003
o spremembi Uredbe (ES) št. 2076/2002 glede nadaljnje uporabe snovi iz Priloge II
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/70/ES [2] in zlasti četrtega pododstavka člena 8(2) Direktive,
ob upoštevanju naslednjega:
(1) Uredba Komisije (ES) št. 2076/2002 [3] vsebuje določbe o nevključitvi nekaterih aktivnih snovi v Prilogo I k Direktivi 91/414/EGS in o preklicu držav članic vseh registracij fitofarmacevtskih sredstev, ki vsebujejo te aktivne snovi. Za uporabe, za katere dodatna tehnična dokazila dokazujejo nujnost nadaljnje uporabe aktivne snovi in odsotnost učinkovite alternative, so določeni začasni ukrepi, da se omogoči razvoj drugih možnosti.
(2) Države članice so predstavile nova dokazila o nujnosti nadaljnje uporabe nekaterih snovi. Komisija je z izvedenci držav članic ocenila te informacije. Odstopanja se dovolijo le za upravičene primere, ki ne povzročajo razlogov za zaskrbljenost, omejiti pa jih je treba na nadzor škodljivih organizmov, za katere ne obstaja učinkovita druga možnost.
(3) Nekatere aktivne snovi so zaradi svojega kemijskega razmerja ali svoje posebne uporabe zajete tako v tretji kakor v četrti fazi delovnega programa. Da bi se izognili neskladju, je treba ustrezno prilagoditi Prilogo II k Uredbi (ES) št. 2076/2002.
(4) Zato je Uredbo (ES) št. 2076/2002 treba ustrezno spremeniti.
(5) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Uredbi (ES) št. 2076/2002 se nadomesti z besedilom Priloge k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. julija 2003

Labels: 0
3
20
6